Шарл д’Орлеан
Във книгата на мислите ми…

Превод от френски: Пенчо Симов, 1978

chitanka.info

Във книгата на мислите ми пряма,

изливайки сърцето си, открих

една история на жребий лих,

една преливаща от сълзи яма.

Преследването на мечта голяма,

картината на Нежност — пристан тих

във книгата на мислите ми пряма,

изливайки сърцето си, открих.

Сърцето ми я търси — все я няма!

Със капки пот обилни се сдобих,

на труд и грижи само бях жених

и ненапразно с мъката сме двама

във книгата на мислите ми пряма.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.